Romi u Americi - pogodnosti i izazovi
Povodom Svjetskog dana Roma, Glas Amerike analizira položaj etničke grupe koja u SAD 'nije toliko uočljiva kao u Europi'
"U Americi gotovo svi vuku podrijetlo od imigranata, tako da svatko izgleda drugačije. Zbog toga, Romi ne iskaču – kao što je to slučaj recimo u Europi. Međutim, ova je činjenica stvorila predodžbu da Romi nisu etnička grupa, već da postoji određeni način života koji je 'romski', odnosno 'ciganski'" - objašnjava Ian Hancock. Od Slovačke pa do Francuske, položaj romske manjine je u Europi prilično težak. Kako Romi žive u Americi? Na ovo su pitanje, povodom Svjetskog dana Roma - koji je u petak - pokušali odgovoriti Glenn Kates i Valer Gergely. Kako javljaju u prvom od tri nastavka, kulturni pluralizam Sjedinjenih Država pruža Romima i pogodnosti ali je on i svojevrstan izazov. Christiana Grigoire studira na Sveučilištu Vanderbildt u Tennesseeju, pomoću američke stipendije Fulbright. Christina je iz Rumunjske a po narodnosti je Romkinja. Kaže da većina Amerikanaca vrlo malo zna o njezinom narodu: "Većina Amerikanaca koje sam srela nije znala mnogo o Romima. Znaju za Cigane, ali oni za njih nisu stvarni ljudi, narod, već su nešto poput lika iz karnevala ili Halloweena..." U Americi, Rome prati ponešto egzotični imidž. Na ulici koja se zove Gypsy Lane u Philadelphiji, jedan nam prolaznik kaže da tu 'sasvim sigurno' nema Cigana. Ako ih i ima u Americi – kaže – vrlo ih je malo. Možda desetina jednog postotka ukupnog stanovništva – misli ovaj stanovnik Philadelphije. Međutim, stvarnost je nešto drugačija. U Americi živi i do milijun Roma, tvrdi Ian Hancock sa Sveučilišta Texas. Ovaj sveučilišni profesor – i sam Rom – svojedobno je predstavljao svoje sunarodnjake i u Ujedinjenim narodima. Hancock kaže da su se Romi u Ameriku useljavali još od početka 19. stoljeća. Razmjerno su se lako asimilirali, ali su i zadržali određeni način života – kaže Ian Hancock. "U Americi gotovo svi vuku podrijetlo od imigranata, tako da svatko izgleda drugačije. Zbog toga, Romi ne iskaču – kao što je to slučaj recimo u Europi. Međutim, ova je činjenica stvorila predodžbu da Romi nisu etnička grupa, već da postoji određeni način života koji je 'romski', odnosno 'ciganski'" - objašnjava Ian Hancock. Posljedica toga je i to da mediji često kažu o Romima stvari koje se ne bi usudili reći o drugim grupama. Na primjer, i u popularnoj se glazbi može čuti kliše da Romi kradu. To vrlo smeta Faye Williams iz Teksasa koja je podrijetlom Romkinja. 'Srešćete ljude koji misle da mi krademo malu djecu' – kaže Faye. No, dodaje ona, u Americi je mnogo lakše biti Rom nego u Europi: "Mislim da su moji preci stvarno pametno postupili kada su došli ovamo. Ovdje je lako uklopiti se, seliti se i naći posao. Sto puta nam je bolje nego onima koji su ostali u Europi." Christiana Gregoire, kaže da u Rumunjskoj ona niti danas ne govori da je Romkinja. "U Americi, pak, ljudima je vrlo zanimljivo da sam ja Romkinja, to im je " – kaže Christiana. Ian Hancock, koji vodi i Dokumentacijski centar romske manjine u Sjedinjenim Državama, kaže da se Romi svejedno susreću s diskriminacijom na radnom mjestu.